寄題吳子似所居二首 經德堂
作者：陳文蔚
朝代：宋

paragraphs: 上帝降斯民，厥初存秉彝。
古昔世教明，大道行坦夷。
裘葛順冬夏，飲食充渴饑。
非有慕于外，夫婦皆與知。
嶽瀆氣既分，民風日澆漓。
仁義既榛塞，教化悲陵遲。
隠然善端著，不勝姦僞滋。
其至藉吾道，紛紛取世資。
陽尊若示公，陰叛實濟私。
孟氏極雄辯，剖晰精毫釐。
言言七篇在，炳如日星垂。
千載嗟晦蝕，大義誰復提。
延陵有佳孫，好學謹操持。
傳授有所自，源派分江西。
若爲日用功，義利早辨之。
細讀象山記，妙意良在茲。
願言不爲穫，努力但耘耔。
堂前有松桂，年年長柯枝。
生意不自已，何心論報施。
請子對佳木，長哦經德詩。